## Salomé Pradas anuncia que l’ampliació de la Ciutat de la Justícia de Castelló permetrà augmentar 17.000 metres quadrats la seua superfície

*** La consellera de Justícia i Interior ha visitat la seu judicial a on ha presentat la viabilitat del projecte d’ampliació de la seu judicial
* Anuncia que l’Institut de Medicina Legal (IML) tindrà la seu en el complex després de l’ampliació de l’edifici
* Pradas ha comprovat l’estat de millora d’esta seu judicial després de les obres de reparació de desperfectes, que han suposat una inversió d’1,6 milions d’euros**

La consellera de Justícia i Interior, Salomé Pradas, ha visitat les instal·lacions de la Ciutat de la Justícia de Castelló a on ha presentat l’estudi de viabilitat per a ampliar el complex que permetrà incrementar la seua superfície en 17.000 metres quadrats, per a crear espais nous destinats a oficines judicials.

Així ho ha anunciat després de visitar esta seu judicial junt amb l’alcaldessa de Castelló, Begoña Carrasco; la delegada del Consell a Castelló, Susana Fabregat, i el secretari autonòmic de Justícia i Autogovern, José Luis Font, i mantindre una reunió amb representants de la Judicatura, la Fiscalia, lletrats de l’Administració de Justícia i de l’Institut de Medicina Legal.

Durant la intervenció, la consellera Pradas ha destacat el compromís del Consell amb la millora contínua de la infraestructura judicial en benefici de la ciutadania, i ha subratllat que en els pròxims dos anys “seguirem el pla de millores en esta seu judicial, en què invertirem més de 3 milions d’euros, per a garantir una justícia accessible, moderna i eficient per a tots els ciutadans”. “Volem una expansió sostenible i funcional, i estem convençuts que esta és la millor manera d’aconseguir-ho”, ha afirmat.

Pradas ha explicat que esta fase del pla se centrarà a renovar el sistema de climatització i condicionament de l’edifici, habilitar nous espais i millorar el sistema de protecció i sostenibilitat de l’edifici, i es farà en la part posterior de la parcel·la matriu en què se situen actualment els diferents jutjats i l’Audiència Provincial de Castelló, amb la qual cosa s’augmentarà la superfície fins a aconseguir ls 42.000 metres quadrats.

A més, la consellera ha anunciat que l’Institut de Medicina Legal (IML) tindrà la seu en l’edifici després de l’ampliació, “amb la qual cosa es resoldrà definitivament la situació de provisionalitat en què es troben les seues instal·lacions des de fa anys, situar-la en el complex judicial per raons funcionals i dotar-la dels més avançats mitjans tecnològics i materials per a una labor tan sensible i precisa en la investigació judicial com és la pràctica forense”.

Per part seua, l’alcaldessa de Castelló, Begoña Carrasco, ha agraït “la sensibilitat del Consell de Carlos Mazón amb la ciutat”, i ha assenyalat que, encara que el curs polític va acabar amb el desbloqueig de la culminació de la Ronda Oest, “el nou curs comença amb l’anunci d’esta nova actuació per la consellera Salomé Pradas”.

Carrasco ha reiterat el seu agraïment al Consell “per confiar en Castelló i fer una obra que per a nosaltres és tan important com és l’ampliació de la Ciutat de la Justícia, que tanta falta ens fa, i, sobretot, descongestionar l’acció de la justícia a Castelló”.

Obres de millora ja finalitzades

Durant la visita, la consellera Pradas ha comprovat les obres de millora de la seu judicial que el seu departament ha escomés amb una inversió d’1.648.655 euros, per a reparar desperfectes en façanes i envans de l’edifici construït l’any 2006.

Entre les actuacions realitzades, s’han substituït tota la fusteria exterior, vidres i escopidors, per a millorar l’eficiència energètica de l’envolupant; s’han reparat clevills, falsos sostres i s’ha impermeabilitzat la coberta.

A l’acte també han assistit el president de l’Audiència, Carlos Domínguez; el jutge degà en funcions, José Luís Carratalá; la fiscal cap, María Díaz; la directora de l’IML, Carmen Negre, i la coordinadora de Lletrats de l’Administració de Justícia, Carmen Esteban.

Fecha: 02/09/2024